CELEX: 52009XG0317(01)
Language: mt
Date: 2008-11-27 00:00:00
Title: Konklużjonijiet tal-Kunsill tas- 27 ta' Novembru 2008 dwar Strateġija ta' Ħidma Konġunta u Miżuri Prattiċi Kontra ċ-Ċiberkriminalità

17.3.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 62/16
            
         Konklużjonijiet tal-Kunsill tas-27 ta' Novembru 2008 dwar Strateġija ta' Ħidma Konġunta u Miżuri Prattiċi Kontra ċ-Ċiberkriminalità
   (2009/C 62/05)
   IL-KUNSILL TAL-UNJONI EWROPEA,
   FILWAQT LI JINNOTA LI:
   
               —
            
            
               wieħed mill-objettivi tal-Unjoni Ewropea huwa li gradwalment tistabbilixxi spazju għall-Ġustizzja, il-Libertà u s-Sigurtà billi tistabbilixxi azzjonijiet konġunti mil-Istati Membri fl-isfera tal-kooperazzjoni tal-pulizija u ġudizzjarja;
            
         
               —
            
            
               il-protezzjoni tal-Ewropej hija waħda mill-kompiti bażiċi tal-Ewropa. Għaldaqstant, l-Unjoni għandha tkun f'pożizzjoni li tiskopri forom ġodda ta' kriminalità u li tadatta l-azzjoni tagħha sabiex r-risponsi jkunu stabbiliti rapidament;
            
         
               —
            
            
               f'dawn l-aħħar snin, kien hemm żieda kontinwa fir-reati osservati fuq l-Internet li qed isiru dejjem aktar transnazzjonali, peress li l-Internet ineħħi l-konfini kollha;
            
         
               —
            
            
               il-prijorità mogħtija lil strateġija mmirata lejn il-ġlieda kontra l-kriminalità organizzata u l-kriminalità relatata mal-kompjuter kienet stabbilita fil-laqgħa tal-Kunsill Ewropew f'Tampere f'Ottubru 1999. Minn dak iż-żmien 'il hawn, ġiet ikkonfermata mill-ammont konsiderevoli ta' ħidma mwettqa mill-istituzzjonijiet Ewropej, b'mod partikolari bil-komunikazzjoni tal-Kummissjoni tat-22 ta' Mejju 2007 lil-Parlament Ewropew, il-Kunsill u l-Kumitati tar-Reġjuni: “Lejn Politika Ġenerali Kontra ċ-Ċiberkriminalità” u d-Deċiżjoni Qafas 2005/222/ĠAI tal-24 ta' Frar 2005 dwar attakki kontra s-sistemi tal-informazzjoni (1), li l-Kummissjoni bi ħsiebha taġġorna fl-2009;
            
         
               —
            
            
               sa mhux aktar tard mill-15 ta' Settembru 2010, il-Kummissjoni ser twettaq valutazzjoni tal-implimentazzjoni tad-Direttiva 2006/24/KE tal-Parlament Ewropew u tal-Kunsill tal-15 ta' Marzu 2006, dwar iż-żamma ta' data;
            
         
               —
            
            
               il-Kummissjoni u l-Kunsill tal-Ewropa diġà wettqu ħidma sabiex isaħħu s-sħubija bejn l-awtoritajiet pubbliċi u s-settur privat biex jiġġieldu ċ-ċiberkriminalità;
            
         
               —
            
            
               il-Kummissjoni ser tippreżenta komunikazzjoni dwar il-prijoritajiet futuri fl-oqsma tal-Libertà, is-Sigurtà u l-Ġustizzja fl-Ewropa li ser tkun indikattiva tal-programm fit-tul li jmiss (2010-2014) u li għandha tittratta l-ġlieda kontra ċ-ċiberkriminalità;
            
         
               —
            
            
               l-adozzjoni mill-Kunsill tal-konklużjonijiet dwar l-istabbiliment ta' mekkaniżmi nazzjonali li jippermettu pjattaforma Ewropea għar-rappurtar ta' reati nnotati fuq l-Internet (2) tesprimi din l-intenzjoni li tissaħħaħ il-kooperazzjoni fl-infurzar tal-liġi billi l-aġenziji tal-infurzar tal-liġi jiġu provduti b'riżorsi sinifikattivi u effettivi;
            
         
               —
            
            
               finalment, l-iżvilupp ta' programm komprensiv kontra ċ-ċiberkriminalità jidher li hu l-aktar metodu ta' ħidma adatt fil-livell tal-Unjoni biex jinstabu soluzzjonijiet għall-kwistjonijiet kollha li jirriżultaw dwar is-suġġett, jew li probabbli jirriżultaw fil-futur qrib, u biex tkun segwita l-implimentazzjoni tagħhom.
            
         IL-KUNSILL:
   
               1.
            
            
               JIKKUNSIDRA li huwa importanti li jiġu miġġielda d-diversi elementi taċ-ċiberkriminalità u li l-Istati Membri u l-Kummissjoni jiġu mistiedna jiddeterminaw strateġija ta' ħidma konġunta, b'kont meħud tal-kontenut tal-Konvenzjoni tal-Kunsill tal-Ewropa dwar iċ-ċiberkriminalità.
               Il-fini ta' din l-istrateġija għandu jkun li jkun possibbli li jiġu ttrattati b'mod aktar effettiv ir-reati multipli mwettqa permezz ta' netwerks elettroniċi. Dawn jieħdu forom preokkupanti bħall-pornografija bit-tfal, kwalunkwe forma ta' vjolenza sesswali, u kwalunkwe att ta' terroriżmu — kif definit mid-Deċiżjoni Qafas 2002/475/ĠAI tat-13 ta' Ġunju 2002.
               Din l-istrateġija għandha tikkontribwixxi wkoll biex tirrispondi għat-theddid speċifiku ta' piż fuq in-netwerks elettroniċi (attakki fuq skala kbira kontra s-sistemi tal-informazzjoni).
               Finalment, din l-istrateġija għandha tindirizza l-mezzi biex jiġu miġġielda l-forom tradizzjonali ta' reati mwettqa permezz tal-Internet, bħall-frodi tal-identità, is-serq tal-identità, il-bejgħ frodulenti, ir-reati finanzjarji, il-kummerċ illeċitu fuq l-Internet, b'mod partikolari t-traffikar tan-narkotiċi u l-armi.
            
         
               2.
            
            
               JIKKUNSIDRA li r-riċerka għal rispons effettiv għal dan it-theddid differenti fir-rigward tan-netwerks elettroniċi għandha tiġi sodisfatta b'miżuri orizzontali bħal:
               
                           (a)
                        
                        
                           it-tisħiħ tas-sħubija bejn l-awtoritajiet pubbliċi u s-settur privat biex ifasslu b'mod konġunt metodi għas-sejbien u l-prevenzjoni tal-ħsara kkawżata minn attivitajiet kriminali u biex il-kumpanniji li jisfaw vittmi jittrasmettu l-informazzjoni rilevanti dwar il-frekwenza tar-reati soffruti lill-aġenziji tal-infurzar tal-liġi. B'mod partikolari, huwa rrakkomandat li l-Kummissjoni taħdem fuq id-dettalji tal-linji gwida adottati mill-Konferenza dwar il-Kooperazzjoni Globali Kontra ċ-Ċiberkriminalità, li ltaqgħet taħt l-awspiċi tal-Kunsill tal-Ewropa fl-1 u t-2 ta' April 2008, u li kellha l-mira li ttejjeb is-sħubija bejn l-awtoritajiet pubbliċi u s-settur privat fil-ġlieda kontra ċ-ċiberkriminalità. F'dan il-kuntest, il-Kunsill jinnota r-rakkomandazzjonijiet magħmula wara l-laqgħa tal-esperti organizzata mill-Kummissjoni fil-25 u s-26 ta' Settembru ta' din is-sena, mehmuża fl-appendiċi;
                        
                     
                           (b)
                        
                        
                           it-titjib tal-għarfien u t-taħriġ bejn il-partijiet interessati involuti fil-ġlieda kontra ċ-ċiberkriminalità fl-Ewropa. B'mod partikolari, ikun opportun l-istabbiliment ta' netwerk ta' Kapijiet tal-pulizija kontra ċ-ċiberkriminalità. Din l-inizjattiva tkun fil-fatt tissupplimenta l-ħidma mwettqa minn gruppi esperti attivi f'dan il-qasam, li mhux biss ser tieħu kont tar-riskji futuri, iżda anki tal-proċeduri għal azzjonijiet urġenti fir-rigward ta' inċidenti gravi, bl-istess mod bħall-grupp stabbilit taħt l-awspiċi tal-Europol jew miċ-Ċentri Konġunti tar-Riċerka, stabbiliti mill-Kummissjoni;
                        
                     
                           (c)
                        
                        
                           it-tisħiħ tal-kooperazzjoni teknika u internazzjonali mal-pajjiżi terzi, li qed ikollhom jaffaċċjaw dejjem aktar dan il-fenomenu kriminali, kif ukoll tal-assistenza teknika;
                        
                     
         
               3.
            
            
               JISTIEDEN, minn din il-perspettiva, lill-Istati Membri u lill-Kummissjoni biex jintroduċu miżuri bbażati fuq l-istudju ta' każijiet, partikolarment b'kont meħud tal-iżviluppi teknoloġiċi, biex iħħeju għodda għal użu operattiv, fil-perijodu qasir u dak medju, bħal:
               
                           (a)
                        
                        
                           fil-perijodu qasir
                           
                                       —
                                    
                                    
                                       l-istabbiliment ta' pjattaforma Ewropea bil-għan li tirrapporta atti kriminali mwettqa fuq l-Internet;
                                    
                                 
                                       —
                                    
                                    
                                       l-abbozzar, f'konsultazzjoni mal-operaturi privati, ta' mudell ta' ftehim Ewropew għall-kooperazzjoni bejn l-aġenziji tal-infurzar tal-liġi u l-operaturi privati;
                                    
                                 
                                       —
                                    
                                    
                                       tinstab deskrizzjoni ta' x'inhu mifhum bi frodi tal-identità fuq l-Internet, f'konformità mal-liġijiet domestiċi;
                                    
                                 
                                       —
                                    
                                    
                                       l-istabbiliment ta' oqfsa nazzjonali u l-iskambju tal-aħjar prattika fir-rigward tal-pattulji ċibernatiċi, għodda moderna kontra l-kriminalità fuq l-Internet, li tippermetti l-kondiviżjoni tal-informazzjoni dwar il-laqmijiet fuq skala Ewropea skont il-liġijiet domestiċi dwar l-iskambju tad-data;
                                    
                                 
                                       —
                                    
                                    
                                       l-użu minn skwadri investigattivi u ta' inkjesta konġunti;
                                    
                                 
                                       —
                                    
                                    
                                       tinstab soluzzjoni għall-problemi kkawżati mir-roaming ta' netwerks elettroniċi u mill-karattru anonimu tal-prodotti tat-telekomunikazzjoni mħallsa minn qabel;
                                    
                                 
                     
                           (b)
                        
                        
                           fil-perijodu medju
                           
                                       —
                                    
                                    
                                       l-iskambju dwar il-mekkaniżmu għall-imblukkar u/jew l-għeluq ta' siti tal-pornografija bit-tfal. Il-fornituri tas-servizzi għandhom ikunu inkoraġġuti jadottaw dawn il-miżuri. Jekk ikun meħtieġ, il-pjattaforma Ewropea tista' tkun għodda għall-istabbiliment ta' lista sewda komuni;
                                    
                                 
                                       —
                                    
                                    
                                       l-iffaċilitar tat-tiftix mill-bogħod jekk previst taħt il-liġi nazzjonali biex b'hekk l-iskwadri investigattivi jkollhom aċċess rapidu għall-informazzjoni, bil-qbil tal-pajjiż ospitanti;
                                    
                                 
                                       —
                                    
                                    
                                       l-iżvilupp ta' definizzjonijiet temporanji tal-kategoriji ta' reati u indikaturi statistiċi biex jitħeġġeġ il-ġbir ta' statistika kumparabbli dwar id-diversi forom ta' ċiberkriminalità, b'kont meħud tal-ħidma li l-Unjoni Ewropea qed twettaq attwalment f'dan il-qasam.
                                    
                                 
                     
         
               4.
            
            
               JISTIEDEN lill-Kummissjoni tivvaluta l-progress li sar fit-tħejjija tal-implimentazzjoni tal-azzjonijiet previsti fil-punti 2 u 3 msemmija hawn fuq. Għaldaqstant, jitlob lill-Istati Membri jinfurmawh bil-kontributi li jagħmlu.
            
         
               5.
            
            
               JAPPELLA għall-istabbiliment ta' miżuri addizzjonali aktar fit-tul fl-ambitu tal-programm fit-tul li jmiss tal-Ġustizzja, Sigurtà u Libertà (2010-2014).
            
         
      (1)  ĠU L 69, 16.3.2005, p. 67.
   
      (2)  Dok. 13243/08 ENFOPOL 162 CRIMORG 140.
   
      ANNESS
      
                  1.
               
               
                  L-awtoritajiet tal-infurzar tal-liġi u s-settur privat (1) għandhom jiġu inkoraġġuti jinvolvu ruħhom fi skambju ta' informazzjoni operattiva u strateġika biex isaħħu l-kapaċità tagħhom li jidentifikaw u jiġġieldu tipi ġodda ta' ċiberkriminalità. L-awtoritajiet tal-infurzar tal-liġi għandhom jiġu inkoraġġuti jinfurmaw lill-fornituri tas-servizzi dwar it-tendenzi fiċ-ċiberkriminalità.
               
            
                  2.
               
               
                  B'mod partikolari, l-Istati Membri huma inkoraġġuti jistabbilixxu sistema standardizzata għal skambju fdat ta' informazzjoni operattiva u strateġika bejn is-servizzi tal-infurzar tal-liġi u s-settur privat. Elementi essenzjali ta' sistema tali jinkludu l-istrutturi u l-proċeduri li ġejjin:
               
            
                  3.
               
               
                  Punti ta' kuntatt permanenti: Punti ta' kuntatt permanenti għall-infurzar tal-liġi — u l-ekwivalenti fis-settur privat — għandhom jiġu stabbiliti biex jittejbu l-kjarezza u l-effiċjenza tal-proċessi ta' rikjesta u rispons. L-ekwivalenti fis-settur privat għandhom jipprovdu wkoll servizz 'ta' wara l-ħin' biex ikun hemm rispons għal rikjesti urġenti tal-infurzar tal-liġi. Il-kwalifikazzjoni ta' 'urġenti' għandha tiġi mifthiema bejn is-servizzi tal-infurzar tal-liġi u s-settur privat.
               
            
                  4.
               
               
                  Is-settur privat u s-servizzi tal-infurzar tal-liġi huma inkoraġġuti jgħinu lil xulxin fl-edukazzjoni, it-taħriġ u appoġġ ieħor dwar is-servizz u l-ħidmiet tagħhom.
               
            
                  5.
               
               
                  Formula ta' rikjesta standard: Fil-livell nazzjonali, u jekk possibbli ma' pajjiżi terzi, is-servizzi tal-infruzar tal-liġi għandhom jistandardizzaw u jistrutturaw il-formula użata biex jintbagħtu r-rikjesti u għar-rispons tar-rikjesti. Is-settur privat għandu juża din il-formula meta jirrispondi għar-rikjesti mis-servizzi tal-infurzar tal-liġi. Bħala minimu, rikjesti mis-servizzi tal-infurzar tal-liġi għandhom isiru bil-miktub, preferibbilment f'format elettroniku, u jkun fihom l-informazzjoni li ġejja:
                  
                              —
                           
                           
                              numru ta' referenza,
                           
                        
                              —
                           
                           
                              riferiment għall-bażi legali,
                           
                        
                              —
                           
                           
                              id-data speċifika rikjesta,
                           
                        
                              —
                           
                           
                              iż-żona orarja,
                           
                        
                              —
                           
                           
                              informazzjoni biex tkun verifikata l-fonti tar-rikjesta.
                           
                        
            
                  6.
               
               
                  Livelli ta' prijorità tar-rikjesta: Is-servizzi tal-infurzar tal-liġi u s-settur privat għandhom jiftehmu bejniethom dwar sistema għall-prijoritizzazzjoni tar-rikjesti lis-settur privat għall-infurzar tal-liġi.
               
            
                  7.
               
               
                  Is-servizzi tal-infurzar tal-liġi u s-settur privat għandhom jipprevedu l-ispejjeż involuti fil-ħolqien ta' rikjesti u r-rispons għalihom. Għandhom jiġu żviluppati proċeduri b'kunsiderazzjoni tal-impatt finanzjarju ta' dawn l-attivitajiet u għandhom jiġu kkunsidrati l-kwistjonijiet ta' rimborż tal-ispejjeż jew ta' kumpens ġust lill-partijiet rilevanti.
               
            
                  8.
               
               
                  Il-Kummissjoni Ewropea, l-Istati Membri u l-partijiet interessati tas-settur privat huma mitluba jiffaċilitaw l-iskambju tal-aħjar prattiki fir-rigward tal-punti 1-7 ta' hawn fuq, bil-ħsieb li l-mekkaniżmi nazzjonali jinġiebu eqreb ta' xulxin u, finalment, l-ħolqien ta' sistema għall-iskambju ta' informazzjoni operattiva u strateġika fil-livell tal-UE.
               
            
         (1)  It-terminu “settur privat” jinkludi mhux biss lill-kumpanniji tas-settur privat iżda anke lil partijiet interessati rilevanti oħra fl-industrija tat-teknoloġiji tal-informazzjoni u l-komunikazzjoni (ICTs) inklużi skwadri ta' rispons f'emerġenza relatati mal-kompjuter (CERTs).